寄題暢上人文溪別業詩
作者：方回
朝代：宋

paragraphs: 愛僧予尤愛詩僧，千偈萬頌傳五燈。
寒山拾得兩奇絕，妙壓神秀盧慧能。
四明北郭四十里，文溪之名四海稱。
文溪上人貌古怪，吟壇突兀高千層。
我雖未到燕坐處，想見蘚薜樅行藤。
上之所陟聳樓閣，星辰日月危欄凭。
下之所種足鋤耒，芋菔黍粱滿甑蒸。
有時挑包大都會，省臺貴顯皆其朋。
紫陽山叟年八十，吟號夜蛬書秋蠅。
厥今流俗所不齒，獨肯惠顧談上乘。
門前車馬熱如火，兀坐相對森寒冰。
氣臭吻合風味似，萬里可並橫坐肱。
文溪文溪有別業，松陰百穀禾千塍。
何當插翅渡潮海，月門吾敲堂吾陞。
春華櫻李杏桃藥，夏果榛椇蓮藕菱。
西風九日東籬菊，十月早梅霜霰凝。
短才題詠匪騷雅，有愧蹇羌慚觀興。
公詩自是第一等，紙上龍變青雲蒸。
文溪有集定脫稿，庶越韓門島可澄。
老夫所作豈敢並，鵰鶚風前跧凍鷹。
誰歟作記已六載，敢不服膺今戴憑。